Oltas
Oltas (rumun. Olt) – upė pietinėje Rumunijoje; Dunojaus kairysis intakas. Tai ilgiausia vien tik Rumunijos teritorija tekanti upė. Prasideda Rytų Karpatuose, Hešmašul Marės kalnagūbryje, į rytus nuo Džiurdženio. Teka daugiausia pietų kryptimi, prateka Transilvanijos plynaukštę. Žemupyje tarpekliu kerta Pietų Karpatų kalnus ir teka Dunojaus žemupio lyguma. Įteka į Dunojų į pietus nuo Turnu Megurelės. Oltas teka šių apskričių teritorijomis: Harghitos, Kovasnos, Brašovo, Sibijaus, Velčėjos, Olto. Didžiausi intakai: Homorodas, Cibinas, Lotrus, Oltecas, Teslujis (dešinieji) Negrus, Topologas (kairieji). Upės vanduo naudojamas drėkinimui, įrengta keletas užtvankų. Prie Olto esantys miestai: Mijerkurija Čukas, Sfintu Georgė, Fegerašas, Rymniku Vylča, Dregešanis, Slatina.